少司命
作者：屈原
朝代：战国
主题：楚辞
篇章：九歌

paragraphs: 秋兰兮麋芜，罗生兮堂下
绿叶兮素华，芳菲菲兮袭予
夫人兮自有美子，荪何以兮愁苦
秋兰兮青青，绿叶兮紫茎
满堂兮美人，忽独与余兮目成
入不言兮出不辞，乘回风兮载云旗
悲莫悲兮生别离，乐莫乐兮新相知
荷衣兮蕙带，儵而来兮忽而逝
夕宿兮帝郊，君谁须兮云之际
与女沐兮咸池，曦女发兮阳之阿
望美人兮未来，临风怳兮浩歌
孔盖兮翠旌，登九天兮抚彗星
竦长剑兮拥幼艾，荪独宜兮为民正。